b'\n_START_ARTICLE_\nTarptautinis Raudonojo Kry\xc5\xbeiaus ir Raudonojo Pusm\xc4\x97nulio Jud\xc4\x97jimas\n_START_PARAGRAPH_\nTarptautinis Raudonojo Kry\xc5\xbeiaus ir Raudonojo Pusm\xc4\x97nulio Jud\xc4\x97jimas (TRK, RPJ, angl. ICRC), da\xc5\xbenai sutrumpintai vadinamas Raudonuoju Kry\xc5\xbeiumi\xc2\xa0\xe2\x80\x93 visuomenin\xc4\x97 organizacija, padedanti kovoti su ligomis, teikianti param\xc4\x85 nukent\xc4\x97jusiems nuo stichini\xc5\xb3 nelaimi\xc5\xb3. Taip pat rengia medicinos seseris, organizuoja donorus, karuose padeda sergantiems ir su\xc5\xbeeistiems kariams.\n_START_SECTION_\nLietuvoje\n_START_PARAGRAPH_\nLietuvos Raudonasis Kry\xc5\xbeius \xc4\xafkurtas 1919\xc2\xa0m. sausio 12 d. daktaro Roko \xc5\xa0li\xc5\xabpo ir kit\xc5\xb3 medik\xc5\xb3 pastangomis. Jo veikloje aktyviai rei\xc5\xa1k\xc4\x97si daugelis \xc5\xbeymi\xc5\xb3 Lietuvos gydytoj\xc5\xb3, sveikatos apsaugos darbuotoj\xc5\xb3. Draugija \xc4\xafk\xc5\xabr\xc4\x97 ligonini\xc5\xb3 Vilniuje, Kaune, Panev\xc4\x97\xc5\xbeyje, Klaip\xc4\x97doje, pirm\xc4\x85j\xc4\x85 Lietuvoje tuberkulioz\xc4\x97s sanatorij\xc4\x85 Auk\xc5\xa1tojoje Panemun\xc4\x97je, greitosios medicinos pagalbos kraujo perpylimo \xc4\xafstaig\xc5\xb3, medicinos seser\xc5\xb3 mokykl\xc5\xb3 ir kurs\xc5\xb3, nema\xc5\xbeai prisid\xc4\x97jo prie Bir\xc5\xa1tono ir kit\xc5\xb3 Lietuvos kurort\xc5\xb3 pl\xc4\x97tojimo. Sovietme\xc4\x8diu visas RK draugijos turtas buvo nacionalizuotas ir iki \xc5\xa1ios dienos dar n\xc4\x97ra gr\xc4\x85\xc5\xbeintas._NEWLINE_Auk\xc5\xa1\xc4\x8diausias Lietuvos Raudonojo Kry\xc5\xbeiaus vadovavimo organas yra suva\xc5\xbeiavimas. Tarp suva\xc5\xbeiavim\xc5\xb3 draugijai vadovauja Vyriausioji valdyba. Jai \xc5\xa1iuo metu vadovauja Gediminas Almantas. Visi valdybos nariai, \xc4\xafskaitant pirminink\xc4\x85 yra savanoriai ir dirba neatlygintinai. Kasdienin\xc4\x99 veikl\xc4\x85 vykdo sekretoriatas. Jo darbui vadovauja generalinis sekretorius. \xc5\xa0iuo metu \xc5\xa1ias pareigas eina Gintar\xc4\x97 Guzevi\xc4\x8di\xc5\xabt\xc4\x97._NEWLINE_Lietuvos Raudonasis Kry\xc5\xbeius moko pirmosios pagalbos, r\xc5\xabpinasi vieni\xc5\xa1ais seneliais, padeda Lietuvoje esantiems nuo karo nukent\xc4\x97jusiems \xc5\xbemon\xc4\x97ms. Kaune ir Klaip\xc4\x97doje veikia Lietuvos Raudonojo Kry\xc5\xbeiaus pab\xc4\x97g\xc4\x97li\xc5\xb3 ir migrant\xc5\xb3 integracijos centrai.'